Sljedećih 100 dana - još veći izazov za predsjednika Obamu
Bilo koje od vanjskopolitičkih pitanja može se intenzivirati, posebice situacije u Afganistanu i Pakistanu. Na unutarnjopolitičkom plan
Predsjednik Obama politički je dobro prošao u prvih stotinu dana mandata, sugeriraju ankete. Međutim, drugih stotinu dana moglo bi biti još teže. Tijekom nedavne konferencije za novinare predsjednik Obama htio je pokazati kako ga podrška američke javnosti nije previše obuzela. "Vjerujem das mo dobro počeli. Ali ovo je tek početak. Ponosan sam na ono što smo ostvarili, ali nisam zadovoljan," rekao je američki predsjednik. Izazovi koji su pred predsjednikom Obamom u drugih stotinu dana njegovog mandata bit će još složeniji. Bilo koje od niza vanjskopolitičkih pitanja može se intenzivirati poglavito situacije u Afganistanu i Pakistanu. Na unutarnjopolitičkom planu na vrhu dnevnog reda i dalje je ekonomija, ali po tom dolaze i druge točke, poput reforme sustava zdravstvene skrbi i energetske neovisnosti. Predsjednik, za sada, nije dobio veću podršku republikanaca za njegove ekonomske planove. Republikanci tvrde da će politika povećane državne potrošnje gurnuti zemlju još dublje u dug. No unatoč takvim bojaznima javnost, kako izgleda, ima povjerenja u predsjednika po pitanju ekonomije. Andrew Kohut predsjednik je istraživačke organizacije Pew: "On je uspio potaknuti povjerenje čak kad javnost ima pomiješane stavove oko najboljeg načina za poboljšavanje ekonomije. Ljudi se boje sve većeg deficita, prevelike uloge vlade u poslovnom sektoru. No oni su voljni podržati predsjednika jer misle da ima stvari pod kontrolom i vjeruju mu da može uspjeti." Pored ekonomije, pozornost posljednjih dana zaokuplja i objava odlaska u mirovinu suca Vrhovnog suda Davida Soutera. Republikanci već najavljuju da će u procesu potvrde temeljito preispitati kandidata predsjednika Obame. Evo što kaže republikanski senator Orrin Hatch iz Utah-e, inače član senatskog Odbora za pravosuđe pred kojim će se odvijati proces potvrde: "Nadam se da će izabrati nekoga tko neće pokušati svoja stajališta pretočiti u zakon, već nekoga tko će slijediti zakone i činiti ono što je ispravno." Republikanci već upozoravaju predsjednika da ne kandidira nekoga tko je, prema njihovom mišljenju, odveć liberalan. Predsjednik Obama pozicionirao se kao centrist, ali takva percepcija javnosti se mijenja, kaže Andrew Kohut: "U siječnju smo utvrdili da većina ljudi vjeruje kako predsjednik sluša umjerene ljude oko njega. Ta percepcija se promijenila, ali mu još nije nanijela štetu. No ako ga građani počnu promatrati kao političara kojem je najvažniji ideološki pristup, to će potkopati osjećaj da je on drugačiji predsjednik, da je centrist, a politički centrizam je popularan." No, brojni liberalni aktivisti i organizacije ne slažu se nužno s izjavom da je politički centrizam popularan. Neki su razočarani sporim povlačenjem američkih snaga iz Iraka kao i odlukom o upućivanju pojačanja u Afganistan. Liberalne skupine također traže što bržu akciju po pitanju zdravstvene skrbi i ispuštanja stakleničkih plinova u atmosferu. Benjamin Armbruster radi pri Centru za američki napredak, proliberalnoj istraživačkoj organizaciji iz Washingtona: "Vjerujem da ćemo vidjeti korake po pitanju klimatskih promjena i zdravstvene skrbi. Mislim da Kongres želi odraditi reformu zdravstvene skrbi ove godine. Ako se to ne dogodi ove godine, bit će jako, jako teško učiniti nešto po tom pitanju u nadolazećima." John Fortier iz konzervativnog instituta American Enterprise vjeruje da će sljedećih stotinu, pa zatim još stotinu dana, biti ključno razdoblje za predsjednika Obamu: "Prvi znakovi su dobri za njega, ali ima još puno posla. Mislim da su teški zakonski prijedlozi tek pred njim i od njihovog ishoda ovisit će naša procjena predsjednika." Republikanci se još uvijek pokušavaju snaći kao oporbena stranka. Oni bi mogli odlučiti povesti veliku bitku oko imenovanja suca Vrhovnog suda, u ovisnosti od toga koga će predsjednik izabrati.